Oikeusministeriö 
oikeusministerio@om.fi	
Lausuntopyyntö OM 18/69/2008	
	
LAUSUNTO	
1	Lausuntopyyntö
Oikeusministeriö on kirjeellään 5.2.2011 pyytänyt Helsingin poliisilaitosta antamaan lausunnon tutkintavankeusolosuhteiden parantamista selvittäneen työryhmän ehdotuksista (oikeusministeriön mietintöjä ja lausuntoja 81/2010).  Työryhmän tehtävänä on ollut erityisesti:

•	selvittää keinoja tutkintavankien määrän vähentämiseksi poliisin tiloissa; 
•	pohtia keinoja, joilla voitaisiin parantaa poliisin tiloissa säilytettävien tutkintavankien olosuhteita, kuten mahdollisuuksia osallistua toimintoihin ja ulkoiluun ja saada terveydenhuoltopalveluja;
•	tutkia keinoja, joilla tutkintavangin tekemäksi epäillyn rikoksen tutkintavastuu ja vastuu tutkintavangin säilyttämisestä voitaisiin nykyistä paremmin eriyttää poliisin toiminnassa; sekä 
•	tehdä ehdotukset tarpeellisista toiminnallisista ja lainsäädännöllisistä muutoksista.

Lausunnossa on myös pyydetty ottamaan kantaa siihen, tulisiko tutkintavankeuden vaihtoehtoja ryhtyä selvittämään. 

2	Lausunto
Työryhmän ehdotuksista poliisilaitos kiinnittää huomiota seuraaviin kohtiin: 

Tutkintavangin poliisivankilassa säilyttämisen lähtökohtaisen enimmäisajan laskemisen osalta poliisilaitos toteaa, että ehdotettu kahden viikon määräaika laajoissa, vaikeasti selvitettävissä rikosjutuissa ei ole riittävä. Pidempää säilytysaikaa poliisivankilassa puoltavat näissä jutuissa sekä rikostutkinnalliset että prosessiekonomiset syyt. Nykyisissä olosuhteissa tutkintavankilat eivät pysty selviämään vankien eristämistarpeesta ja yhteydenpitorajoitusten valvonnasta esitutkinnan vaatimusten mukaisesti. Esitutkinnan alkuvaiheessa asian selvittämisen kannalta yhteydenpidontarve tutkintavankiin on myös suurimmillaan. Poliisin resurssien sitominen lisääntyneisiin kuulustelumatkoihin ei ole toiminnallisesti tai taloudellisesti järkevää. 

Laajoissa ja vaikeasti selvitettävissä jutuissa aiempi tutkintavankilaan siirto johtaisi väistämättä myös esitutkinta-aikojen pidentymiseen ja sen myötä koko rikosprosessin hidastumiseen.

Teknisten välineiden hankinnan osalta poliisilaitos painottaa videoneuvottelulaitteiden hankinnan ja niiden käyttöalueen laajentamisen merkitystä. Näillä toimenpiteillä on mahdollisuus vapauttaa henkilöstöresursseja muihin tarpeellisiin tehtäviin, vaikkakaan niillä ei ole mahdollista ratkaista säilytyspaikan siirtämisestä aiheutuvia ongelmia.

Mitä tulee lausuntopyynnössä todettuun tutkintavankeuden vaihtoehtojen selvittämisestä, poliisilaitos katsoo, ettei selvitykselle ole tarvetta ottaen huomioon, että jälkienpeittämis- eli kolluusiovaara on keskeisin peruste epäillyn pidättämiselle/vangitsemiselle.

Poliisikomentaja
Poliisipäällikkö		Jukka Riikonen

Poliisilaitoksen lakimies
Rikostarkastaja		Kari Rauramaa